CELEX: 52021DP0364
Language: fi
Date: 2021-09-14 00:00:00
Title: Euroopan parlamentin päätös 14. syyskuuta 2021 Guy Verhofstadtin erioikeuksien ja vapauksien puolustamista koskevasta pyynnöstä (2021/2030(IMM))

11.3.2022   
            
            
               FI
            
            
               Euroopan unionin virallinen lehti
            
            
               C 117/188
            
         
      P9_TA(2021)0364
      Guy Verhofstadtin erioikeuksien ja vapauksien puolustamista koskeva pyyntö
      Euroopan parlamentin päätös 14. syyskuuta 2021 Guy Verhofstadtin erioikeuksien ja vapauksien puolustamista koskevasta pyynnöstä (2021/2030(IMM))
      (2022/C 117/19)
      
         Euroopan parlamentti, joka
      
                  —
               
               
                  ottaa huomioon Guy Verhofstadtin esittämän, 12. maaliskuuta 2021 päivätyn pyynnön, joka koskee hänen erioikeuksiensa ja vapauksiensa puolustamista Procura Distrettuale della Repubblica presso il Tribunale di Trentossa (Italia) vireille pantavassa rikosasiassa ja josta ilmoitettiin täysistunnossa 24. maaliskuuta 2021,
               
            
                  —
               
               
                  on kuullut Guy Verhofstadtia työjärjestyksen 9 artiklan 6 kohdan mukaisesti,
               
            
                  —
               
               
                  ottaa huomioon Euroopan unionin erioikeuksista ja vapauksista tehdyssä pöytäkirjassa N:o 7 olevan 8 ja 9 artiklan sekä Euroopan parlamentin jäsenten valitsemisesta yleisillä välittömillä vaaleilla 20. syyskuuta 1976 annetun säädöksen 6 artiklan 2 kohdan,
               
            
                  —
               
               
                  ottaa huomioon Euroopan unionin tuomioistuimen 21. lokakuuta 2008, 19. maaliskuuta 2010, 6. syyskuuta 2011, 17. tammikuuta 2013 ja 19. joulukuuta 2019 antamat tuomiot (1),
               
            
                  —
               
               
                  ottaa huomioon työjärjestyksen 5 artiklan 2 kohdan sekä 7 ja 9 artiklan,
               
            
                  —
               
               
                  ottaa huomioon oikeudellisten asioiden valiokunnan mietinnön (A9-0238/2021),
               
            
                  A.
               
               
                  ottaa huomioon, että Euroopan parlamentin jäsen Guy Verhofstadt on pyytänyt parlamentaarisen koskemattomuutensa puolustamista Procura Distrettuale della Repubblica presso il Tribunale di Trentossa (Trenton alioikeuden yhteydessä toimiva alueellinen syyttäjäviranomainen, Italia) vireille pantavassa rikosasiassa, joka koskee eräässä verkkoyhteisössä väitetysti tapahtunutta kunnianloukkausta; ottaa huomioon, että Procura Distrettuale della Repubblica presso il Tribunale di Trento sai asiaa koskevan esitutkintansa päätökseen 22. joulukuuta 2020;
               
            
                  B.
               
               
                  ottaa huomioon, että Guy Verhofstadt julkaisi 13. helmikuuta 2020 omalla Twitter-tilillään seuraavan tviitin: ”Matteo Salvini on joutumassa syytteeseen maahantulijoiden pidättelemisestä laittomasti merellä sen jälkeen, kun Gregoretti oli pelastanut heidät. Bravo Italia! Oikeuden on toteuduttava. Toivotaan, että sama tapahtuu myös hänen Venäjältä saamiensa mittavien öljylahjuksien vuoksi!”;
               
            
                  C.
               
               
                  ottaa huomioon, että näillä kommenteillaan Guy Verhofstadt väitetysti loukkasi kyseisen Italian parlamentin jäsenen kunniaa Italian rikoslain 595 pykälän 1 ja 3 momentissa määritellyllä tavalla;
               
            
                  D.
               
               
                  ottaa huomioon, että Euroopan unionin erioikeuksista ja vapauksista tehdyssä pöytäkirjassa N:o 7 olevassa 8 artiklassa määrätään, että ”Euroopan parlamentin jäseniä ei voida alistaa tutkittavaksi, pidättää tai haastaa oikeuteen heidän tehtäviään hoitaessaan ilmaisemiensa mielipiteiden tai äänestystensä perusteella”;
               
            
                  E.
               
               
                  ottaa huomioon, että parlamentilla on laaja harkintavalta sen osalta, minkä suuntaisen päätöksen se aikoo tehdä jäsenensä esittämän koskemattomuuden puolustamista koskevan pyynnön johdosta (2);
               
            
                  F.
               
               
                  ottaa huomioon, että työjärjestyksen 5 artiklan mukaan erioikeuksia ja vapauksia koskevaa toimivaltaa käyttäessään parlamentti pyrkii säilyttämään täysivaltaisuutensa demokraattisena lainsäädäntöelimenä ja varmistamaan jäsentensä riippumattomuuden heidän hoitaessaan tehtäviään;
               
            
                  G.
               
               
                  ottaa huomioon, että jäsenen Euroopan parlamentin ulkopuolella esittämää lausumaa voidaan pitää Euroopan unionin erioikeuksista ja vapauksista tehdyn pöytäkirjan N:o 7 8 artiklassa tarkoitettuna jäsenen tehtäviensä hoidossa ilmaisemana mielipiteenä, jos siihen sisältyy subjektiivinen arviointi, jolla on suora ja ilmeinen yhteys kyseisen jäsenen tehtävien hoitamiseen Euroopan parlamentissa; katsoo näin ollen, että se, onko tästä kyse, on ratkaistava lausuman luonteen ja sisällön eikä sen esittämispaikan perusteella;
               
            
                  H.
               
               
                  ottaa huomioon, että lausuman erityistä luonnetta, mutta myös sen sisältöä, olisi arvioitava myös sen asiayhteyden sekä sen roolin ja tehtävän valossa, jossa jäsen on esittänyt sen;
               
            
                  I.
               
               
                  ottaa huomioon, että Guy Verhofstadtin tviittaamat lausumat esitettiin selvästi Euroopan parlamentin jäsenen roolissa hänen omalla Twitter-tilillään, joka Verhofstadtin mukaan on varattu yksinomaan hänen poliittiseen viestintäänsä Euroopan parlamentin jäsenen tehtävien hoitamisen yhteydessä;
               
            
                  J.
               
               
                  ottaa huomioon, että poliittista keskustelua, johon Euroopan parlamentin jäsenet osallistuvat edustajantoimeaan hoitaessaan, käydään nykyään yhä useammin myös parlamentin tilojen ulkopuolella, myös internetissä tai Twitterin kaltaisia sosiaalisen median palveluja käyttämällä;
               
            
                  K.
               
               
                  ottaa huomioon, että lausuma esitettiin osana laajempaa poliittista keskustelua, jonka aihe on ollut Euroopan parlamentin täysistunnossa toistuva ja jota käydään monissa tiedotusvälineissä;
               
            
                  L.
               
               
                  toteaa tässä yhteydessä, että Guy Verhofstadt on ilmaissut internetissä vastaavia mielipiteitä Salvinin väitetyistä yhteyksistä Venäjään sekä ennen käsiteltävänä olevaa Twitter-lausumaa että sen jälkeen, esimerkiksi Facebookissa tammikuussa 2019 (3) eli yli vuosi ennen kyseistä lausumaa, ja että Verhofstadt on esittänyt lausumia vastaavassa poliittisessa kontekstissa useita kuukausia myöhemmin unionin tilasta 16. syyskuuta 2020 käydyn täysistuntokeskustelun aikana;
               
            
                  M.
               
               
                  toteaa, että tätä taustaa vasten voidaan katsoa, että käsiteltävänä olevan lausuman ja Guy Verhofstadtin Euroopan parlamentin jäsenen edustajantoimen välillä on suora ja ilmeinen yhteys;
               
            
               
                  1.
               
               
                  päättää puolustaa Guy Verhofstadtin erioikeuksia ja vapauksia;
               
            
               
                  2.
               
               
                  kehottaa puhemiestä välittämään tämän päätöksen sekä asiasta vastaavan valiokunnan mietinnön Italian toimivaltaisille viranomaisille ja Guy Verhofstadtille.
               
            
         (1)  Yhteisöjen tuomioistuimen tuomio 21.10.2008, Marra v. De Gregorio ja Clemente, C-200/07 ja C-201/07, ECLI:EU:C:2008:579, unionin yleisen tuomioistuimen tuomio 19.3.2010, Gollnisch v. parlamentti, T-42/06, ECLI:EU:T:2010:102, unionin tuomioistuimen tuomio 6.9.2011, Patriciello, C-163/10, ECLI: EU:C:2011:543, unionin yleisen tuomioistuimen tuomio 17.1.2013, Gollnisch v. parlamentti, T-346/11 ja T-347/11, ECLI:EU:T:2013:23 sekä unionin tuomioistuimen tuomio 19.12.2019, Junqueras Vies, C-502/19, ECLI:EU:C:2019:1115.
      
         (2)  Edellä mainittu asia T-42/06, Gollnisch v. parlamentti, tuomion 101 kohta.
      
         (3)  Facebook-kirjoitus 9. tammikuuta 2019: ”Ei Putin-t-paitaa tänään Salvinille! Sen sijaan poliisin virkapuku. Mutta Salvinilla on sopimus Putinin Yhtenäinen Venäjä -puolueen kanssa eikä Puolan kansa voi luottaa häneen”.